Abduqodir Toshqulov Yunusobodda murdasi topilgan besh talabaning yaqinlariga moddiy yordam ko‘rsatilganini ma’lum qildi

Oliy Majlis Qonunchilik palatasida 2-mart kuni  o‘tkazilgan “Hukumat soati”da oliy va o‘rta maxsus ta’lim vaziri Abduqodir Toshqulov Yunusobod tumanida o‘lik holda topilgan 5 nafar talabaning yaqinlariga moddiy, ma’naviy yordam ko‘rsatilganini ta’kidladi, deya xabar bermoqda “Daryo” muxbiri.

“Tergov-surishtiruv jarayonlari hali yakuniga yetmadi, sabablari to‘liq aniqlanmadi. Lekin barcha rektorlar janoza tadbirlarida qatnashib, marhumlarning ota-onalariga moddiy, ma’naviy yordam, qolaversa, psixologik xizmat ko‘rsatib, butun jamoasi bilan birga bo‘ldi. Bu noxush holatga rektorlar befarq emas, qat’iy nazoratga olingan”, — dedi Abduqodir Toshqulov.
Avvalroq Toshkentning Yunusobod tumanida besh nafar talaba o‘lik holda topilgani haqida xabar berilgan edi.
Ma’lum qilinishicha, ularning murdalari 27 fevral kuni soat 20:50 larda “Firdavsiy” MFY, Injobod ko‘chasida ijarada yashab kelgan uydan topilgan. Jami besh nafar talaba — Toshkent Axborot texnologiyalari universiteti 2-bosqich talabalari M.U., R.S., D.G‘. va Singapur universiteti 2-bosqich talabasi O.I. hamda Inha universiteti 1-bosqich talabasi S.X. vafot etgan.
Ushbu holat yuzasidan shu kunning o‘zida Yunusobod tuman prokuraturasi tomonidan Jinoyat kodeksining 259-moddasi 2-qismi “a” bandi (yong‘in xavfsizligi qoidalarini buzish) bilan jinoyat ishi qo‘zg‘atilgan.
Sud tibbiyot ekspertizasining 27 fevral kungi dastlabki xulosasiga ko‘ra, jabrlanuvchilarning o‘limi noma’lum moddadan o‘tkir zaharlanish natijasida yuz bergan.
Mazkur jinoyat ishi tergovi Bosh prokuratura tomonidan nazoratga olingan.